Veroordeling van plaasmoorde verwelkom, maar …Foto: Reint Dykema TLU SA het gesê hy neem met waardering kennis van pres. Cyril Ramaphosa se veroordeling van plaasmoorde. Ramaphosa het tydens sy repliek op die presidensie se begrotingsdebat in die parlement die aankondiging gemaak. TLU SA dring egter steeds daarop aan dat Ramaphosa hom amptelik vir ŉ staking van die aanvalle beywer. “TLU SA het ook al by verskeie geleenthede gevra dat die president ŉ amptelike verklaring oor plaasmoorde moet maak,” het Bennie van Zyl, hoofbestuurder van TLU SA, gesê. Pres. Ramaphosa het gesê hy het plaasmoorde wel in die verlede reeds veroordeel en sal voortgaan om dit te veroordeel. “Hy het verder – in Afrikaans – gesê dat elke lewe in die land gelyke waarde het en dat elke moord en geweldsmisdaad sonder onderskeid veroordeel moet word. “Ons is bly dat die stilte oor plaasaanvalle en -moorde uiteindelik verbreek is. Maar ons sal graag ook wil hoor dat hy ŉ oproep maak dat dit gestaak moet word.” Volgens TLU SA se amptelike statistieke was daar teen begin Julie reeds 30 plaasmoorde vir die jaar en 217 plaasaanvalle.